**Hora românească**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hora și-a legat inelul

Și pornește cu pas moale

Unduind cu-ncetinelul

Ca un râu de stepă-n vale.

Și se strâng brațe pe umeri

Parcă cercul ei s-ar teme

Că s-a-mprăștia prin lume

Ori prin false teoreme.

Înrudindu-se în spete

Se-ntărește-n pas pământul

Ondulând pe îndelete

Cum prin spice curge vântul.

Dar cu-ncetul își ia zborul

Căci în sine prinde aripi

Ca și roata ce cocorul

O-mplinește peste zare.

Tot mai sus, mai sus se-nalță

Mai dibace-n ușurință

Că vei crede: o Speranță

Fuge de la necredință.

Lăutarii rup din sine

Câte-un dor de primăvară

Și ca raze de lumine

Dansul prinde-n sine pară.

Se învârte-n stropi de jale

Care cad cu orice clipă

Ca inele anuale

Din copac tăiat ce țipă.

Alergândă de năpaste,

Neputând să le evite

Tropăind cu tălpi pe coaste

Ce-s cu iarbă împletite.

Un străin o să se mire

De-o să vadă asta câtuși:

Cum horesc în cimitire

Bucuria chiuindu-și?

Căci n-aude-un tată, mumă

Ce nu pot demult să meargă

Și cu gura plină-n humă

Dumnezeului se roagă:

„ Mulțumescu-Ți, drag Părinte,

Că ne ții aprinsă ora

Și-ncă auzim cuvinte,

Și-nțelegem încă hora,

Și că știm: străstrănepoții

Dragostea trăiesc și jocul

Și că-s sănătoși cu toții:

Bată-i raiul și norocul!”

Victor Bragagiu